b'\n_START_ARTICLE_\nJungtini\xc5\xb3 Valstij\xc5\xb3 Kongresas\n_START_PARAGRAPH_\nJungtini\xc5\xb3 Valstij\xc5\xb3 Kongresas (angl. the Congress of the United States) \xe2\x80\x93 JAV federalin\xc4\x97s vyriausyb\xc4\x97s \xc4\xafstatym\xc5\xb3 leid\xc5\xbeiamasis organas. J\xc4\xaf sudaro dveji r\xc5\xabmai: Atstov\xc5\xb3 R\xc5\xabmai (\xc5\xbeemesnieji Kongreso r\xc5\xabmai) ir Senatas (auk\xc5\xa1tesnieji Kongreso r\xc5\xabmai). _NEWLINE_Kongresas pos\xc4\x97d\xc5\xbeiauja JAV Kapitolijuje Va\xc5\xa1ingtone. Ir senatoriai, ir atstovai renkami tiesiogini\xc5\xb3 rinkim\xc5\xb3 metu, ta\xc4\x8diau \xc4\xaf atsilaisvinusias Senato vietas asmenys gali b\xc5\xabti paskirti valstij\xc5\xb3 gubernatori\xc5\xb3. Kongres\xc4\x85 sudaro 535 balso teis\xc4\x99 turintys nariai: 435 Atstov\xc5\xb3 r\xc5\xabm\xc5\xb3 nariai, arba kitaip atstovai (angl. representatives), ir 100 senatori\xc5\xb3. JAV Atstov\xc5\xb3 r\xc5\xabmai taip pat turi 6 balso teis\xc4\x97s neturin\xc4\x8dius narius, atstovaujan\xc4\x8dius JAV teritorijoms (Puerto Rikas, Amerikos Samoa, Kolumbijos apygarda, Guamas, Mergeli\xc5\xb3 salos, \xc5\xa0iaur\xc4\x97s Marian\xc5\xb3 salos). Nors \xc5\xa1ie 6 atstovai negali balsuoti pos\xc4\x97d\xc5\xbei\xc5\xb3 metu, ta\xc4\x8diau jie gali b\xc5\xabti kongreso komitet\xc5\xb3 sud\xc4\x97tyje ir balsuoti komitetuose priimant sprendimus. Be to, jie gali teikti naujus \xc4\xafstatymus ar \xc4\xafstatym\xc5\xb3 pataisas._NEWLINE_JAV Atstov\xc5\xb3 r\xc5\xabm\xc5\xb3 nariai renkami dvejiems metams ma\xc5\xbeesniuose administraciniuose vienetuose \xe2\x80\x93 apygardose. Kongresin\xc4\x97s apygardos turi skirting\xc4\x85 atstov\xc5\xb3 skai\xc4\x8di\xc5\xb3, kuris nustatomas pagal gyventoj\xc5\xb3 skai\xc4\x8di\xc5\xb3, remiantis JAV gyventoj\xc5\xb3 sura\xc5\xa1ymo duomenimis su s\xc4\x85lygas, kad kiekviena valstija turi tur\xc4\x97ti bent vien\xc4\x85 kongreso atstov\xc4\x85. Kiekviena valstija, nepriklausomai nuo gyventoj\xc5\xb3 skai\xc4\x8diaus, turi du senatorius. \xc5\xa0iuo metu yra 100 senatori\xc5\xb3, atstovaujan\xc4\x8di\xc5\xb3 50 valstij\xc5\xb3. Kiekvienas senatorius renkamas savo valstijoje 6 met\xc5\xb3 kadencijai. Kas dveji metai perrenkama apie tre\xc4\x8ddal\xc4\xaf Senato nari\xc5\xb3._NEWLINE_Kongresas gali Kongreso aktais reguliuoti valstij\xc5\xb3 ir u\xc5\xbesienio prekyb\xc4\x85, mokes\xc4\x8dius, organizuoti federalinius teismus, i\xc5\xa1laikyti kariuomen\xc4\x99, skelbti kar\xc4\x85 ir imtis kit\xc5\xb3 \xe2\x80\x9eb\xc5\xabtin\xc5\xb3j\xc5\xb3 ir tinkam\xc5\xb3\xe2\x80\x9c priemoni\xc5\xb3. _NEWLINE_JAV konstitucija suteikia vis\xc4\x85 federalin\xc4\x97s vyriausyb\xc4\x97s \xc4\xafstatym\xc5\xb3 leid\xc5\xbeiam\xc4\x85j\xc4\x85 gali\xc4\x85 Kongresui. Abeji Kongreso r\xc5\xabmai yra lygiateisiai, ta\xc4\x8diau kiekvieni r\xc5\xabmai turi speciali\xc5\xb3 gali\xc5\xb3, kuri\xc5\xb3 neturi kiti. Senato patarimas ir sutikimas reikalingas prezidento pasirinktiems auk\xc5\xa1to laipsnio pareig\xc5\xabnams patvirtinti ir sutartims ratifikuoti. Biud\xc5\xbeeto \xc4\xafplauk\xc5\xb3 \xc4\xafstatymo projektus privalo teikti Atstov\xc5\xb3 R\xc5\xabmai, ir tik jie gali inicijuoti apkaltos procesus.'